
Forord

Ideen til denne boken springer ut av utdanningsbehovet ved Forsvarets høgskole. Forsvarets omgivelser endrer seg nemlig raskere enn vi klarer å oppdatere pensumlitteraturen. Og krisehåndtering er noe av det viktigste, men også noe av det vanskeligste studentene må hanskes med. Det hadde vært mye enklere om krig var krig og fred var fred. Men slik er det ikke.

Hensikten med boken er derfor å bidra med mer kunnskap om Forsvarets rolle i norsk krisehåndtering, slik at kompleksiteten og utfordringene kommer klarere frem. Ikke minst i møte med trusselbildet som preger vår egen samtid. Flesteparten av utfordringene ligger egentlig utenfor Forsvarets ansvarsområde, men Forsvaret forventes likevel å ha en støttende rolle overfor det sivile samfunnet.

Boken retter først og fremst oppmerksomheten mot intenderte kriser under terskelen for væpnet konflikt eller krig. Disse krisene er forårsaket av en aktør, gjerne ukjent, med vilje og evne til å skade norsk sikkerhet. Ved kriser som ligger under terskelen for væpnet konflikt, vil Forsvaret primært ha en bistandsrolle i krisehåndteringen, men boken vil også bidra til å belyse Forsvarets selvstendige plikt og rett til å handle under denne terskelen.

Boken er først og fremst forskningsbasert, men det har også vært viktig å få med utøvernes perspektiv. Praktikernes bidrag nyanserer og fyller ut de forskningsbaserte kapitlene og er dermed verdifulle bidrag til utviklingen av kunnskap om Forsvarets rolle i norsk krisehåndtering.

Vi vil gjerne rette en stor takk til alle som har deltatt i prosjektet. Dette gjelder ikke minst medforfatterne, som har bidratt til å belyse tema som vil være av stor betydning i årene som kommer. En stor takk går også til alle som har kommet med nyttige kommentarer og innspill underveis i skriveprosessen til de ulike forfatterne. Dette har løftet kvaliteten betraktelig.

En spesiell takk går til fagfellen for konstruktive tilbakemeldinger, både til det enkelte kapittel og til prosjektet som helhet.

Til sist vil vi takke Cappelen Damm Akademisk ved forlagsredaktøren som har fulgt oss gjennom prosjektet, manusredaktøren og en tålmodig språkvasker.

Takk også til Forsvarets høgskole som har finansiert prosjektet.

9. april 2024

Ann-Karin Larssen, Trondhjem og

Tormod Heier, Oslo








Prolog
Tormod Heier

I denne boken drøftes det vanskelige samspillet mellom Norges sivile og militære virkemidler. Begrunnelsen er åpenbar: Norge og resten av Europa befinner seg i en sikkerhetspolitisk situasjon som er nokså uavklart. En uavklart situasjon betyr i realiteten at utviklingen rundt oss kan gå i alle retninger. Det kan gå bra. Men det kan også gå dårlig. Det er dette som er selve kjernen i det vi legger i ordet krise – det uforutsigbare, det at vi ikke med sikkerhet vet hvordan omgivelsene rundt oss vil utvikle seg. Det er bare de neste timene, månedene eller årene som vil gi oss svar.

Så lenge Ukraina-krigen pågår, vil det hele tiden ligge en risiko for at krigen i Øst-Europa eskalerer og kommer ut av kontroll og dermed slår inn over norske områder. Det er nemlig her, i de norske nærområdene, at Russlands viktigste atomstyrke, som også er landets viktigste utenrikspolitiske instrument, holder til. Og disse styrkene må forsvares med nebb og klør, sett fra Moskva. Det er troverdigheten i disse styrkenes gjengjeldelsesevne i møte med amerikanske atomstyrker som gjør at Russland fortsatt blir fryktet, respektert og lyttet til internasjonalt. Det russiske beskyttelsesbehovet i nord betyr imidlertid at kommunene, med statsforvaltere, ordførere, politimestre og heimevernsdistrikter i spissen, også risikerer å bli satt på alvorlig prøve. Dermed er vi en situasjon der samfunnssikkerhet og statssikkerhet langt på vei er sammenfallende størrelser i tiden vi lever i. Skulle spenningen stige, vil enda flere politidistrikter og forsvarsavdelinger bli involvert. Og skulle situasjonen trekke ut i tid, vil også flere av de store norske næringslivsaktørene bli engasjert – kommersielle selskaper med beredskapsansvar for å levere mat, medisiner og forbruksmateriell til dem som står i første linje. Og blir det enda verre, må selv nære allierte regne med å få bekymringsmeldinger fra Oslo. Norge har alltid vært større og mer sårbart enn det landets innbyggere selv kan håndtere i krise og krig. Og verre blir det etter hvert som skillet mellom hva som er fred, krise og krig viskes ut.


Indre fremfor ytre utfordringer

Derfor er kapitlene i denne boken viktige: Tekstene er fylt med forsknings- og erfaringsbasert kunnskap, nyttig innsikt om hvor skoen trykker når samfunnet skal rigges for å møte de mest sannsynlige utfordringene som speiler vår tid. Paradoksalt nok kommer de fleste utfordringene mot det norske samfunnet innenfra landets egne grenser. De kommer altså ikke utenfra. Utfordringene utenfra er riktignok de verst tenkelige og de mest alvorlige. Som for eksempel at russiske undervannsbåter, fly og landstyrker sender hypersoniske kryssermissiler inn mot samfunnskritisk infrastruktur. Eller mot norske og amerikanske baser og støttepunkter på for eksempel Ørlandet, Andøya eller Ramsund. Men dette er ikke de mest sannsynlige utfordringene. De mest sannsynlige utfordringene må først og fremst forstås i lys av måten det norske statsapparatet og samfunnet for øvrig er innrettet på. Det er derfor vi setter det sivil-militære samspillet på dagsordenen – det vanskelige samvirket som oppstår når et utall av aktører skal samkjøre ressursene sine. Ikke minst når den uavklarte situasjonen gradvis drar seg til og stemningen rundt om i landet begynner å minne om en krise. Vi snakker om samspillet mellom sivile og militære, offentlige og private, frivillige og kontraktsfestede organisasjoner, selskaper, sektorer, avdelinger, kommuner og distrikter.

Felles for mange av disse aktørene er at de hver for seg lever sine egne liv. Som regel også på ulike steder i landet. Ofte har de også ulike roller og ansvarsoppgaver, som i tillegg skal løses på ulike nivåer i statsforvaltningen og i samfunnet ellers. Men straks det oppstår en uoversiktlig situasjon som kan føre til politisk uakseptable konsekvenser, blir de nødt til å finne sammen og gjøre det beste ut av det. Da er det plutselig dette som gjelder: å få «ressursene til å finne hverandre», som 22. juli-kommisjonen konkluderte med i kjølvannet av terrorangrepene i 2011. I møte med såkalte sammensatte eller hybride trusler, altså nokså subtile sikkerhetsutfordringer som utspilles under terskelen for krig, vil hver og en av bidragsyterne komme til kort. Det er bare når det store og fragmenterte mangfoldet i det norske aktørgalleriet finner sammen, i et av verdens rikeste og mest velfungerende samfunn, at statsråder, statsforvaltere, ordførere, politimestre, forsvarsansatte, næringslivsledere og frivillige organisasjoner vil klare å håndtere situasjonen. Ikke hver for seg altså. Bare sammen.



Det mest sannsynlige eller det verst tenkelige?

Dette poenget vil få økt betydning for norske myndigheter i årene som kommer. I kjølvannet av Ukraina-krigen har Norges dimensjonerende sikkerhetsutfordring, de russiske militære, viklet seg inn i en hengemyr det er vanskelig å komme ut av. Dette betyr at det russiske forsvaret mest sannsynlig tvinges til å avsette betydelige konvensjonelle styrker i Europas nest største land i lang tid fremover. Å bygge opp et militært overskudd som i tillegg skal gjøre det mulig å åpne nye frontavsnitt mot verdens mektigste allianse, Nato, virker derfor usannsynlig. De 32 Nato-landene er ikke bare blant verdens rikeste land; medlemmene står alene for rundt halvparten av verdens verdiskapning målt i årlig bruttonasjonalprodukt. Alliansefellesskapet står også for cirka halvparten av verdens militære utgifter. Sammen har Nato rundt 3,5 millioner soldater i tjeneste, mer enn 20 000 fly og over 1200 marinefartøyer. Selv med innføringen av en såkalt krigsøkonomi kommer ikke Russlands bruttonasjonalprodukt opp på størrelse med tilsvarende tall for Texas, en delstat i USA. Landet kan riktignok mønstre en stående styrke på rundt 1 millioner soldater, 4000 fly og litt under 600 fartøyer. Men selv om landet har like mange atomvåpen som alle andre land i verden til sammen, synes det militære handlingsrommet overfor sikkerhetsfellesskapet i vest å være nokså begrenset.

Russiske sikkerhetsutfordringer i 2020-årene vil derfor mest sannsynlig følge doktrinen til den kinesiske generalen og filosofen Sun Tzu. Han skrev for om lag 2500 år siden at dersom du er underlegen i møte med fienden, bør du unngå fiendens sterke sider. Forsøk heller å beskytte dine egne svakheter og rett søkelyset mot punktene der fienden er mest sårbar. Basert på denne logikken vil russerne neppe angripe Vesten der de er sterkest, mot Natos militære styrker. I stedet kan vi forvente at sårbarhetene våre vil bli gjenstand for uønsket russisk oppmerksomhet. Dermed vil antakelig norske kommuner og tettsteder og det norske sivilsamfunnet rykke høyere opp på den russiske mållisten, mens norske og allierte styrker langt på vei vil forbli interessante etterretningsobjekter utover i 2020-årene. Russiske forsøk på å endre norsk og vestlig politikk vil sånn sett ikke bli ledet fra Nordflåtens hovedkvarter i Severomorsk, fra Leningrad Militærdistrikt i St. Petersburg eller fra Generalstaben i Moskva.

Det er mer sannsynlig at operasjonene vil bli ledet og gjennomført av elementer fra for eksempel FSB, SVR eller GRU, hemmelige tjenester som ved hjelp av cyberangrep, uidentifiserbare droner, sabotasje eller falske nyheter på sosiale medier går i bresjen for politisk og sosial destabilisering på fremmed jord. Hvis dette resonnementet har noe for seg, må vi også forvente at Russlands militære styrker heller vil innta en støttende og mer underordnet rolle. Eksempler på en slik rolleforståelse kan være militære oppdrag som skal støtte de hemmelige tjenestene, blant annet med uanmeldte øvelser eller skremmende manøvreringer i nærheten av der folk bor. Målet vil uansett være det samme: å øke spenningen på måter som gjør at det skapes engstelse, bekymring eller sågar frustrasjon på den andre siden av grensen, for eksempel i byer og tettsteder i Kommune-Norge. For krisene vil mest sannsynlig oppstå der folk bor, ikke på Finnmarksvidda eller i Jotunheimen. Ergo er det også i de befolkede områdene av Norge at krisene må finne sin løsning.



Samfunnskontrakten på spill

I arbeidet med å fremskaffe mer kunnskap om hvordan vi kan få det sivil-militære samspillet til å svinge, må vi derfor være klar over hva som mest sannsynlig står på spill. Og ikke minst, hva som mest sannsynlig ikke står på spill. Det som ikke står på spill er det norske forsvarets overlevelsesevne i møte med russiske stridsvogner, jagerfly og raketter. Ei heller at deler av Øst-Finnmark eller grisgrendte strøk langs Finnmarkskysten kommer under russisk kontroll. Det som derimot kan stå på spill, og som antakelig blir stadig mer attraktive mål sett fra Moskva, er den norske samfunnskontrakten – samholdet og tilliten mellom borger og stat, limet som sikrer politisk styringsevne og sosial stabilitet i et demokratisk og rettsbasert forhold mellom de styrte og de styrende. Det er denne samfunnsordenen som først og fremst står på spill. Ikke den norske statens suverenitet eller eksistensberettigelse. For hvis samfunnskontrakten ryker er det det samme som å si at tilliten mellom befolkningen, de politiske myndighetene og deres militære styrker forvitrer.

Men hvis det viser seg at statsråder, statsforvaltere, ordførere, politimestre, Heimevern-sjefer, næringslivsaktører og frivillige organisasjoner ikke får «ressursene til å møtes» fordi krisehåndteringsapparatet er for dårlig trent, da kan tvilen raskt få fotfeste og spre seg. Folk i by og land vil kunne tenke: Kan vi stole på myndighetenes evne til å ta vare på oss? Skulle denne tvilen feste seg, vil det også kunne oppstå nye problemer. For eksempel ved at myndighetene blir nødt til å legge mer makt bak oppfordringer som i utgangspunktet skal være velmenende, men som det blir stadig vanskeligere for politimestre, ordførere og statsråder å få gjennomslag for blant folk som ikke lenger har tillit. Da er også veien kortere for dem som måtte ha ondsinnede intensjoner, dem som måtte ønske å slå politisk mynt på situasjonen eller utnytte folkelig skepsis til å påvirke norsk og vestlig politikkutforming.



Det vanskelige k-ordet

Denne beskrivelsen er en forenkling av virkeligheten. Like fullt danner resonnementet ansats til den strategiske konteksten som boken hviler på. Fellesnevneren for mange av kapitlene er det sammensatte trusselbildet som preger vår samtid. Dette er problemer som oppstår når myndighetene, etter beste evne, og ofte på improvisert vis, skal samordne innsatsen for å skape sikkerhet for landet og trygghet for folket. Slike situasjoner vil i fagterminologien ofte kalles for kriser. Men ordet krise er et nokså omstridt og politisk sensitivt begrep, det er et ord som norske myndigheter er varsomme med å bruke. Dette skyldes blant annet at myndighetene ikke ønsker å hausse opp stemningen i eget folk. De politiske uttalelsene som kom i kjølvannet av den russiske 2022-invasjonen i Ukraina, etter at gassrørledningene var sprengt i Østersjøen og uidentifiserte droner hadde flydd mellom beina på norske oljeplattformer og over ilandføringsanlegget for olje og gass på Kårstø, var betegnende: Norge befant seg i en «utsatt sikkerhetspolitisk situasjon». En mer alvorstynget ordbruk, der for eksempel k-ordet ble tatt i bruk, ville raskt kunne føre til mer engstelse og mer bekymring. Ikke minst fordi Forsvaret selv, landets største og mest dramatiske politiske virkemiddel, ble satt i høyere beredskap denne første novemberdagen i 2022. Da var det, sett med politikernes øyne, bare én ting som gjaldt: å dempe ordbruken. Dels for å roe gemyttene i befolkningen. Men også for å gjøre det litt vanskeligere for eventuelle ondsinnede aktører som måtte ønske å utnytte usikkerheten til egen fordel, for eksempel gjennom desinformasjon på sosiale medier, med budskap som ville utnyttet engstelsen som politikerne uforvarende hadde skapt hjemme. Men slik ble det ikke. Norge er kjent for å ha et dyktig og profesjonelt embetsverk. Og nokså mange kloke politikere. Det er derfor vi har skrevet denne boken – for å bli enda dyktigere. Og enda klokere. Hvorvidt vi lykkes, er opp til leseren å bedømme. God lesning!









Innledning
Ann-Karin Larssen og Tormod Heier

Norge befinner seg i en utsatt sikkerhetspolitisk situasjon, og trusselbildet er mer alvorlig enn på flere tiår. Dette er i korte trekk den politiske og militærfaglige vurderingen av Norges sikkerhetspolitiske omgivelser i 2024 (Etterretningstjenesten, 2024, s. 6; Prop. 87 S (2023–2024), s. 8).

Denne vurderingen er blant annet tuftet på en rekke utviklingstrekk og hendelser globalt og regionalt. I et globalt perspektiv har myndighetene over flere år vært vitne til økende stormaktsrivalisering, i første rekke mellom USA, Kina og Russland. I Midtøsten pågår det en krig som antas å øke terrorfaren i hele Europa. ISIL har også vist at de kan gjennomføre terrorangrep, om enn med mindre kraft enn for noen år tilbake. Regionalt pågår krigen i Ukraina fortsatt etter Russlands fullskalainvasjon i februar 2022.

Samlet sett øker dette risikoen for at det kan oppstå kriser, også i Norge og i landets strategisk viktigste nærområder. Utfordringene er mange – dels er det en risiko for at krigen i Ukraina kan eskalere inn i nordområdene, dels er det fare for at en uønsket hendelse i nordområdene kan føre til mer direkte og åpne militære sammenstøt, dels kan også den norske statens sikkerhet settes på prøve ved at ukjente statlige og ikkestatlige aktører tar i bruk en rekke militære og ikke-militære virkemidler.

Mens de to førstnevnte utfordringene åpenbart kan føre til sikkerhetspolitiske kriser med fare for væpnet konflikt, er den sistnevnte utfordringen vanskeligere å plassere. Hvordan skal norske myndigheter håndtere hendelser der den egentlige intensjonen trolig er å skade statssikkerheten og nasjonale sikkerhetsinteresser? Her er en god situasjonsforståelse avgjørende for den videre håndteringen, ikke minst i spørsmålet om hvilken rolle Forsvaret skal ha. Til sjuende og sist er dette et nasjonalstrategisk anliggende som enhver regjering må ta stilling til. Blant annet må regjeringen bestemme hvilken statsråd og hvilken sektor som skal lede krisehåndteringen og hvilke statsråder og sektorer som skal innta en mer støttende rolle.



Forsvarets rolle i norsk krisehåndtering

Tradisjonelt tenker vi gjerne at politiet skal ta seg av landets indre ro og orden, og at Forsvaret skal forsvare landet mot ytre fiender. I forordet til Støtte og samarbeid: En beskrivelse av totalforsvaret i dag (Forsvarsdepartementet & Justis- og beredskapsdepartementet, 2018, s. 5) kommer dette til uttrykk slik: «Det er en klar arbeidsdeling med solide politiske og konstitusjonelle røtter for hva som er sivilt og militært ansvar.» I fredstid er det politiet som ivaretar samfunnssikkerheten. Blir det krig der landets suverenitet og styringsevne er truet, er det sannsynligvis Forsvaret som får hovedansvaret for den operative utøvelsen.

Todelingen mellom samfunns- og statssikkerhet er grovt sett utgangspunktet for å avgjøre om krisen er å regne som sivil eller militær, hvilken sektor som eier krisen, hvordan oppgaver skal fordeles mellom politiet og Forsvaret, og hvilke av etatene som har primæransvaret for krisehåndteringen.

I virkeligheten er bildet mer nyansert. Forsvaret har ansvaret for og forsvarer landets sikkerhet i hele krisespekteret, det vil si både i fred, krise og krig. Makt- og virkemiddelbruken er imidlertid tilpasset den konkrete situasjonen. I tillegg til å forsvare landet kan Forsvaret bistå sivilsamfunnet i kriser som rammer samfunnssikkerheten. Forsvarets bistand til politiet er hjemlet i lov og den eneste bistandsformen som hjemler bruk av makt. Politiet kan anmode Forsvaret om slik bistand i hele krisespekteret. I sikkerhetspolitiske kriser og krig er det naturlig at Forsvaret prioriterer primæroppdraget sitt – forsvar av landet – og at bistand til aktører i sivilsamfunnet dermed reduseres.

I november 2022 ble Forsvarets beredskap hevet, og Forsvaret gikk fra fase 0 til 1 i planverket sitt. Statsminister Gahr Støre beskrev dette som en distinkt overgang og begrunnet den med at Norge var i en «sikkerhetspolitisk utsatt situasjon» (Statsministerens kontor & Forsvarsdepartementet, 2022; Fjellestad, 2022). På det tidspunktet bisto Forsvaret allerede politiet med vakt og sikring av en rekke olje- og gassanlegg på land (Hattrem et al., 2022). Forsvaret og politiet kan med andre ord ha selvstendig ansvar samtidig i tillegg til at Forsvaret kan bistå politiet med det de har ansvar for.



Om boken

Hensikten med boken er å bidra med mer kunnskap om Forsvarets rolle og utfordringer i norsk krisehåndtering.

Kriser forstås som noe uavklart, noe uønsket, noe som potensielt sett kan true Norges sikkerhet. Og kriser kan, dersom de ikke avverges eller helst forebygges så tidlig som mulig, påføre landet og innbyggerne stor skade om de ikke håndteres på en klok, forsvarlig og god måte.

Bokens bidragsytere bringer med seg ulik forståelse av krisebegrepet, men kan samles om følgende definisjon: «Krise defineres som en uønsket situasjon med høy grad av usikkerhet og potensielt uakseptable konsekvenser for de enkeltpersoner, organisasjoner eller stater som rammes» (Meld. St. 5 (2020–2021), s. 11). Dermed åpnes det for diskusjon både av akutte kriser og kriser som utvikler seg over tid. I denne boken brukes krisebegrepet først og fremst i en sikkerhetspolitisk kontekst; det er statens sikkerhet som står i sentrum.

Oppmerksomheten er først og fremst rettet mot intenderte kriser under terskelen for væpnet konflikt eller krig. Det er flere grunner til at intenderte kriser er spesielt interessante med tanke på Forsvarets rolle og eventuelle utfordringer i norsk krisehåndtering.

For det første har risikoen for nettopp aktørbaserte kriser økt som følge av endringer i Norges sikkerhetspolitiske omgivelser. Det gjelder både kriser forårsaket av stater som åpent utfordrer Norge og norske interesser i våre nærområder, og kriser forårsaket av aktører som opptrer mer i det skjulte og med uklare intensjoner.

For det andre kan mange av truslene og angrepene som forårsaker krisene, være av en slik art at de skaper utfordringer for situasjonsforståelsen, uavhengig av om de fremstår som enkelthendelser eller som sammensatte hendelser. Aktøren kan være ukjent, og det er ikke alltid mulig å vite om det er en stat som har forårsaket krisen eller ikke. Er intensjonen å skade statssikkerheten? Kan anslaget være starten på noe mer? Hvilke virkemidler har forårsaket krisen og mot hvilken type mål? Hva er effekten av anslaget? Hvis angrepet på regjeringskvartalet i 2011 hadde skjedd i dag, er det langt fra sikkert at krisen ville ha blitt håndtert som kriminalitet. Frykten for at et tilsvarende anslag var starten på noe mer, ville nok ha vært betydelig.

Uklarhet om aktør og intensjon kan med andre ord skape utfordringer med tanke på hvordan en oppstått krise skal håndteres: Skal den håndteres sivilt av politiet med Forsvaret i en bistandsrolle? Eller skal den håndteres militært av Forsvaret? Kan det være at både politiet og Forsvaret har ansvaret samtidig, og uten at den ene etaten leder den andre?

For det tredje kan flere av truslene ramme Forsvaret selv, for eksempel cyberangrep og droneangrep. Det vil kunne svekke forsvarsevnen samtidig som Forsvaret enten skal bistå i håndteringen av krisen eller håndtere den selv.



Bokens oppbygning

Boken er delt inn i fire deler. I Del I Krisehåndteringens bakteppe drøfter Tormod Heier noen av de utfordringene som kan følge av en norskamerikansk krisehåndtering utenfor Kolahalvøya, i kapittel 1. Deretter, i kapittel 2, beskriver Njord Wegge hvordan den russiske invasjonen av Ukraina i 2022 mer generelt har påvirket Norges viktigste nærområde i nord, som også er det operasjonsområdet der det er mest sannsynlig at intenderte, sikkerhetspolitiske kriser kan oppstå.

Del II Strategiske ressurser – systemer og kapasiteter starter med at Kristin Hemmer Mørkestøl i kapittel 3 redegjør for og drøfter hvordan Justis- og beredskapsdepartementet har innrettet det nasjonale krisehåndteringssystemet, før Geir Ødegaard i kapittel 4 beskriver hvordan forsvarssektoren har organisert seg. Deretter følger to kapitler der noen av de mest sentrale ressursene i den praktiske utøvelsen av krisehåndteringen beskrives i lys av de nasjonale krisehåndteringssystemene: I kapittel 5 redegjør Frode Kristoffersen for spesialstyrkenes bistand innenfor kontraterror, mens Elisabeth G. Michelsen beskriver Heimevernets rolle i kapittel 6.

I Del III Forsvaret og politiet – legalitet og legitimitet beskriver Kai Spurkland de rettslige rammene for Forsvarets bistand til politiet i kapittel 7, mens Ann-Karin Larssen problematiserer de politiske rammene rundt og forventningene til Forsvarets bistand til politiet i kapittel 8. I kapittel 9 gir Erik Bøifot oss praktikerens perspektiv på Forsvarets bistand til politiet sett fra Forsvarets operative hovedkvarter, mens Sigmund Simonsen i kapittel 10 drøfter hvorvidt både Forsvaret og politiet kan ha ansvar for krisehåndteringen samtidig, uten at den ene etaten leder den andre. I kapittel 11 aktualiserer og drøfter Ole Jørgen Maaø om «Plakaten på veggen» fra 1949 fortsatt har relevans i dag.

Del IV Forsvar mot sammensatte trusler starter med en problematisering av begrepet sammensatte trusler og hvordan Forsvaret kan forholde seg til slike trusler, i kapittel 12. Håvard Fridheim, Bodil Hvesser Farsund, Stein Malerud og Alf Christian Hennum er forfatterne. Deretter, i kapittel 13, drøfter Stig Rune Sellevåg situasjonsbevissthet i møte med sammensatte trusler, mens Steffen Vambheim Vågenes og Åse Gilje Østensen tar for seg maritim situasjonsbevissthet i møte med sammensatte trusler i kapittel 14. I kapittel 15 setter Jens Gunnar Dragsnes trusselen fra små droner og antidronesystemer i fokus, mens Mass Soldal Lund drøfter Forsvarets rolle i møte med en nasjonal cyberkrise i kapittel 16. Helt til slutt, i kapittel 17, drøfter Ørjan Nordhus Karlsson hvordan scenarioer og narrativ kan bidra til bedre samvirke og felles situasjonsforståelse i møte med sammensatte trusler.

DEL I
Krisehåndteringens bakteppe








1
Utfordringer i norsk-amerikansk krisehåndtering
Tormod Heier

I dette kapittelet drøftes følgende spørsmål: Hvilke utfordringer kan oppstå i en norsk-amerikansk krisehåndtering hvis krisen skjer i norskrussiske grenseområder? Spørsmålet er knyttet til et alvorlig forsvarsproblem i Norge: USAs militære styrker kan ikke være overalt alltid. For selv om verdens største militærmakt står for 40 prosent av verdens forsvarsutgifter, har det amerikanske forsvaret klare begrensninger. Dette gjelder særlig hvis USA utsettes for en samtidighetsproblematikk. Med dette menes en situasjon der amerikanske styrker må håndtere én sikkerhetspolitisk krise i Europa og en tilsvarende krise i Sørøst-Asia. Dette dilemmaet utgjør ifølge amerikanske myndigheter den største utfordringen for USAs militære (NMS, 2018, s. 2; Congress, 2023, s. vii).

Norges viktigste alliansepartner er dermed utsatt for noe helt nytt, noe som ikke eksisterte under den forrige kalde krigen, nemlig to kjernefysiske rivaler, som fra hver sin side av jorda kan påføre USA uopprettelig skade med konvensjonelle og kjernefysiske styrker. Oppstår det en krise i Sørøst-Asia eller et annet sted i verden, er det ikke sikkert at amerikanske styrker har kapasitet til å bistå hvis norske myndigheter også skulle trenge hjelp. For USA betyr dette at forsvarsressursene må brukes mer effektivt. I dette ligger blant annet behovet for en tettere og mer sømløs integrasjon, ikke bare mellom konvensjonelle styrker, men også opp imot atomstyrkene. Dermed får den kjernefysiske komponenten større plass i forsvaret av Norge. Ikke minst i kriser der motparten skal avskrekkes, tvinges til å snu eller i verste fall nedkjempes (Peters et al., 2018).

For å få frem hva dette betyr legges kapittelet opp på følgende måte: Først utdypes det norske forsvarsproblemet og betydningen av kunnskap om amerikansk militærmakt i en norsk kontekst. Deretter presenteres et analytisk rammeverk som bygger på krisehåndtering, før USAs forsvarsstrategier beskrives. Mot dette bakteppet drøftes tre utfordringer av betydning for en norsk-amerikansk krisehåndtering i russiske grenseområder før konklusjonene utledes.


Det norske problemet

Den ovennevnte samtidighetsproblematikken ble klarlagt i 2016. Det var da den amerikanske forsvarsledelsen vurderte sin egen forsvarsevne, den første vurderingen på 15 år, i en såkalt Net Assessment. Her ble det fastslått at krigen mot terror hadde svekket landets militære slagkraft. Samtidig hadde kinesiske og russiske styrker tatt innpå det amerikanske forspranget (NDS, 2018, s. 1; Rodihan et al., 2021, s. 4). Aha-opplevelsen i Pentagon, det amerikanske forsvarsdepartementet, sammenfalt med et bredere inntrykk i statsapparatet: Verden var ikke lenger unipolar med amerikansk dominans i politiske, økonomiske og militære spørsmål. Omgivelsene bar snarere preg av en multipolar verdensorden der USA sto overfor to rivaliserende atommakter – ikke bare én, som i 1970- og 80-årene. Geopolitisk rivalisering var tilbake i stort monn. Og områdene som ble viet størst oppmerksomhet, var naturlig nok der atomtrusselen var størst.

De norsk-russiske grenseområdene på Kolahalvøya og i Barentshavet er et slikt område. 65 kilometer fra Finnmark, ved Nerpicha, ligger blant annet ett av den russiske Nordflåtens fem lagre med kjernefysiske våpen, raketter som på kort varsel kan festes på de luft-, sjø- og landmilitære våpenbærerne i området (Nilsen, 2018). Her ligger også noen av verdens mest avanserte atomstyrker. Blant disse er 9 strategiske undervannsbåter som hver kan bære med seg 16 atomraketter med 10 stridshoder hver (CSIS, 2021). Dette er en av de viktigste komponentene i Russlands andreslagsevne i tilfelle landet utsettes for et eksistensielt press fra USA. Atomstyrken er Russlands viktigste utenrikspolitiske instrument. Den er underlagt den russiske Nordflåten i Severomorsk, som ligger 150 kilometer fra Kirkenes. Og jordkrumningen gjør at den korteste flygetiden for disse rakettene går over Svalbard og Grønland på vei til USAs østkyst. Temaet i dette kapittelet er altså hva den amerikanske samtidighetsproblematikken og det kjernefysiske trusselbildet betyr for norsk krisehåndtering.

Men to begrepsavklaringer først. Med krise menes en sikkerhetspolitisk krise. Altså en situasjon der Norges grunnleggende interesser eller verdier er truet. Dette kan for eksempel være problemer med suverenitetshevdelse i Øst-Finnmark eller utøvelse av norsk jurisdiksjon i havet rundt Svalbard. Eller det kan være problemer med å få kritiske samfunnsfunksjoner til å virke når innbyggernes liv og helse står på spill. En slik krise kan gå raskt over, men den kan også eskalere. Dermed kan det være fare for full krig, en situasjon der heller ikke trusselen fra kjernefysiske våpen kan utelukkes. En krise forstås med andre ord som noe uforutsigbart, noe som gjør at ingen med sikkerhet vet hva de neste timene eller dagene vil bringe med seg. Det avhenger fullt og helt av hvordan de ulike partene selv tolker situasjonen. Og ikke minst av hvordan de selv velger å svare på motpartens utspill.

Det andre begrepet er norsk-russiske grenseområder. Verdens største land har også verdens lengste grense på 60 932 kilometer. Russland grenser til 14 land, fra Nord-Korea i øst til Norge i vest. I dette kapittelet avgrenser vi oss til områdene som Russland kaller Vest-Arktis: Kolahalvøya med øyene og havområdene utenfor. Men også den 197 kilometer lange luft- og landkorridoren som følger den norsk-russiske grensen i Finnmark, og som fortsetter ut i de store, utilgjengelige og ugjestmilde luft- og sjøområdene i Barentshavet. I dette området ligger blant annet Svalbard og Bjørnøya. Disse områdene har jevnlig besøk av militære styrker, særlig undervannsbåter, men også overflatefartøyer, strategiske bombefly, jagerfly og patruljefly, som oftest fra USA og Russland, men også fra Storbritannia, Frankrike og Norge (DSA, 2021; DSA, 2024). Tidvis opererer de skjult, men oftest med en klar signatur som kommuniserer årvåkenhet, synlighet, tilstedeværelse og makt. Felles for alle er ønsket om å fremme statens interesser. Politisk kommunikasjon med militære styrker er blant de mest virkningsfulle i så måte.



Hvorfor er temaet viktig?

Hvorfor er temaet om norsk-amerikansk krisehåndtering i russiske grenseområder viktig? For det første fordi slik håndtering kan føre til misforståelser, feilvurderinger og tekniske uhell som bærer galt av sted. Det kan for eksempel oppstå misforståelser mellom russiske og vestlige styrker som opererer i Bjørnegapet – den viktigste transportkorridoren for russiske fly og fartøyer som skal ut i havområdet som skiller USA og Europa. Det kan også oppstå problemer mellom vestlige sjø- og luftstridskrefter som opererer i det samme området, men som bruker ulike prosedyrer, engasjementsregler og sambandssystemer for å samordne et felles «kroppsspråk» overfor russerne. Siden det befinner seg store mengder med atomvåpen, både på Kolahalvøya og utenfor Finnmarkskysten, sier det seg selv at tvetydig signalisering eller dårlig alliert samordning øker faren for utilsiktet eskalering. Derfor er det viktig med mer kunnskap om krisehåndteringens natur, også når det gjelder samarbeid mellom allierte styrker.

For det andre er det ikke sikkert at russiske og vestlige styrkesjefer har kompetansen som trengs for å ta kloke, rasjonelle og veloverveide valg. I kriser kan ofte det psykiske og fysiske presset nå kokepunktet. Styrkesjefer eller staber som nettopp har blitt beordret fra den russiske Stillehavsflåten i Vladivostok eller fra den amerikanske Stillehavsflåten på Hawaii, har ikke nødvendigvis rutiner eller lokalkunnskapen på plass når krisen plutselig oppstår og styrkene på kort varsel må overføres til Barentshavet. Ofte kan det være vanskelig for uinnvidde å tolke eller forstå de særegne signalene som over tid har utviklet seg mellom naboer, et «kroppsspråk» som bygger på et forutsigbart, gjenkjennbart og dermed også stabiliserende mønster. Følgelig skal det mindre til før manglende kunnskap og erfaring fører til svikt, for eksempel i et beslutningsgrunnlag som allerede preges av korte tidsfrister, høyt stressnivå, uerfarne offiserer eller manglende og motstridende informasjon (Schelling, 1966, s. 96–97).

I forlengelsen av dette kommer en tredje begrunnelse: Den teknologiske utviklingen gjør at kjernefysiske og konvensjonelle sprengladninger blandes på de samme luft- og sjøbaserte plattformene i Barentshavet. I tillegg innlemmes radarsystemene på taktiske marinefartøyer i strategiske missilforsvarssystemer. Dette er forhold som i større eller mindre grad kan påvirke motpartens vurderinger, særlig når det gjelder troverdigheten rundt egen kjernefysisk gjengjeldelsesevne. Slike vurderinger kan også påvirke den strategiske balansen mellom amerikanske og russiske styrker som opererer utenfor Finnmarkskysten. Sammenblandingen øker presset i kommandokjeden, dels fordi politiske og militære beslutningstakere ikke vet hvilke trusler som kommer inn i området, eller hvor farlige de er, dels fordi det blir enda vanskeligere å finne ut av hvilken handlemåte som er best tilpasset situasjonen. Dette reduserer sikkerhetsmarginene når krisen er i emning, for frykt kan tidvis føre til irrasjonelle valg og overilte beslutninger.

Hvordan kan vi forstå disse problemene rent analytisk? På de neste sidene presenteres et teoretisk rammeverk som synliggjør krisehåndteringens iboende dilemma – hvordan stater kan fremme egne interesser uten å ende i krig. Deretter brukes dette rammeverket til å beskrive og drøfte den amerikanske tenkningen utenfor norskekysten.



Krisehåndteringens dilemma

Hvordan en stat kan ivareta interessene sine uten å gå til krig, er utførlig forklart i den internasjonale kriselitteraturen. De viktigste arbeidene er blant annet skrevet av Thomas C. Schelling (1966), Robert Jervis (1976), Glenn H. Snyder (1984) og Alexander L. George (1991). Krise kommer fra det greske ordet crisis som betyr «veiskille» i medisinsk forstand: Det kan gå bra og pasienten vil kanskje overleve natten, men det kan også gå dårlig, som betyr at pasienten vil dø. Ingen vet, det er bare å ta tiden til hjelp. Uforutsigbarheten i slike dramatiske og eksistensielle forløp gjenspeiles også i militær krisehåndtering. Ingen vet med sikkerhet hvordan motparten i de neste minuttene eller timene vil respondere på egne utspill. På den ene siden skal de militære stå med rak rygg og fremme nasjonens interesser. Å vise styrke og ikke gi etter for press er avgjørende for krisens utfall. Ettergivenhet fører nemlig til det motsatte. Det er et svakhetstegn som enhver motstander vil tolke som en invitasjon til mer press. Dermed stiger spenningen siden utsiktene til større gevinst øker når motparten ser ut til å vike.

På den annen side må det heller ikke legges for mye press på motparten, for skulle han bli tvunget inn i et hjørne eller stå i fare for å bli ydmyket i full offentlighet, endrer kost–nytte-vurderingen karakter. Kostnadene ved ikke å eskalere blir plutselig lavere enn det å vise moderasjon og avstå fra ytterligere press. En for kraftig opptrapping kan med andre ord føre til at det smeller; krisen kan eskalere og komme ut av kontroll. En slik situasjon kan i verste fall føre til full krig. Det betyr at begge parter risikerer å komme dårligere ut enn alternativet: Trå varsomt, hold litt igjen og gi motparten tid til å tenke og en mulighet til å redde ansikt (Schelling, 1966).

Dilemmaet viser oss én ting. Selv om det er interessekonflikter mellom partene, er de også bundet sammen i et skjørt interessefellesskap. Å unngå en krig der kjernefysiske styrker tas i bruk, vil mest sannsynlig være noe alle taper på (George, 1991). Krisehåndtering mellom atom-makter som USA, Russland og Kina er med andre ord ikke et nullsumspill. Eskaleringsdilemmaet tvinger snarere partene til å innse at krisehåndtering er et «mixed-interest-game», et gi-og-ta-spill. Enten de liker det eller ikke, er motstanderne tvunget til å kompromisse. Å respektere motpartens syn og interesser vil nemlig øke forutsigbarheten og svekke de katastrofale konsekvensene av å trå feil. I krisehåndteringens natur ligger det derfor et vedvarende behov for kommunikasjon og samordning. Så lenge begge parter ønsker å styre unna situasjoner som alle taper på, vil derfor et stilltiende samarbeid være interessant (Jervis, 1976).

Å stå med rak rygg og forsvare nasjonale interesser, eventuelt også ved å invitere flere allierte styrker inn i teateret, vil med andre ord ikke øke sikkerheten hvis det bare fører til økt beredskap og krigsforberedelser på den andre siden av grensen. Tvert om kan frykt og mistenksomhet gi færre sikkerhetsmarginer og øke faren for et sikkerhetsdilemma – en situasjon der begge parter tvinges til å ruste opp fordi den andre parten gjør det. Da skal det mindre til før feiltolkninger, misforståelser eller tekniske uhell bærer galt av sted (Snyder, 1984). Sikkerhet for en selv innebærer med andre ord ikke bare ensidige tiltak for å vinne krisen. Vel så viktig blir ulike former for samarbeid, blant annet gjennom åpenhet, dialog, diplomati og kommunikasjon. Tillitsskapende tiltak er sånn sett en viktig del av krisehåndteringen (Hæsken et al., 1988, s. 9–21), for når naboer er tvunget inn i et geografisk skjebnefellesskap, blir sikkerheten langt på vei udelelig.

Teorien tilsier dermed at en sikkerhetspolitisk krise i Barentshavet vil preges av et større alvor enn norske myndigheter vil være bekvemme med. Valgene og beslutningene som tas utenfor Finnmarkskysten og i Virginia, Severomorsk, Moskva og Washington D.C., vil skje i en kontekst preget av frykt, uforutsigbarhet og en grunnleggende usikkerhet om hvordan motparten vil reagere på egne utspill. På de neste sidene beskrives den amerikanske strategien før utfordringene i det norskamerikanske samarbeidet drøftes og konklusjonene utledes.



Fra uforutsigbar manøvrering til krisestabilitet

2016-rapporten som beskrev de amerikanske forsvarsproblemene, ble startskuddet for revitaliseringen av USAs styrker. Under ledelse av forsvarssjef general Joseph F. Dunford (2018–2021) ble strategisk fleksibilitet og handlefrihet særlig fremhevet (U.S. Senate, 2018, s. 8). På den måten kunne USA unngå at bindinger ett sted i verden, for eksempel i Nord-Europa, svekket beredskapen mot rivaler som øvde press i Sør-Kina-havet.

Dunford mente at forsvaret trengte et nytt operativt konsept, et konsept som var mer skalerbart og fremoverlent, og som knyttet styrkene rundt om i verden tettere sammen. Gjennom tettere integrering kunne nemlig den strategiske planleggingen skje mer sømløst og effektivt. 2016-konseptet var, ifølge Dunford, altfor rigid og fasttømret til at USA kunne møte to rivaler som fra hver sin side av jordkloden kunne utfordre amerikanske interesser (Rodihan et al., 2021, s. 4).

Den militære ideen om å styrke «the transition from a regional to a global mindset» (NMS, 2018, s. 2) ble unnfanget under Trump-administrasjonen, men fortsatte under Biden-administrasjonen i 2021 (Larsen, 2024). I inneværende tiår, som Biden selv kalte det avgjørende tiåret, ble for første gang retningslinjene til de kjernefysiske styrkene og missilforsvaret (Nuclear Posture Review og Missile Defense Review) slått sammen med den nasjonale forsvarsstrategien (National Defense Strategy 2022). Den tette koblingen mellom USAs kjernefysiske og konvensjonelle styrker var allerede anbefalt i The Nuclear Posture Review 2018 under Trump-administrasjonen. For å løse kriser i hele konfliktspekteret i ulike deler av verden burde USAs forsvar «strengthen the integration of nuclear and non-nuclear military planning» (s. 4). Dermed ville beslutningstakerne lettere og raskere få tilgang på et bredere og mer komplementært register av militære virkemidler. En kjernefysisk regional avskrekking av russiske styrker kunne finne sted på den nordlige halvkule, samtidig som en krise med kinesiske styrker kunne håndteres på den sørlige (NDS, 2022, s. 10 og s. 17; NPR, 2022, s. 10–11).

Alvoret i samtidighetsproblematikken økte i 2023. I Kongressens egen rapport, America’s Strategic Posture, ble det slått fast at «the United States and its Allies and partners must be ready to deter and defeat both adversaries simultaneously» (Congress, 2023, s. vii). Da Donald Trump var president, ble den strategiske tilnærmingen kalt Dynamic Force Employment. Under Biden-administrasjonen så en lignende, men mindre offensiv strategi dagens lys: Integrated Deterrence. På de neste sidene settes de to strategiene inn i en bredere kontekst før utfordringene i de norsk-russiske grenseområdene drøftes.



Dynamic Force Employment (2018–2022)

Konseptet Dynamic Force Employment ble lagd for å skape mest mulig usikkerhet på motpartens banehalvdel. Hensikten var å gjøre det vanskeligere for kinesiske og russiske beslutningstakere å forberede seg på hvor amerikanske styrker planla å rykke inn, og vite hva som eventuelt ville skje hvis rivalene strittet imot. Under kongresshøringen i 2018 hevdet Dunford at et mer fremoverlent og uforutsigbart deployeringsmønster ville gi amerikanske styrker bedre mulighet til å skape usikkerhet blant motpartenes beslutningstakere (U.S. Senate, 2018, s. 10–11). Dette ville i sin tur åpne opp for et større spekter av skalerbare handlemåter, dels ved at man kunne operere raskere og mer besluttsomt for å kontre motpartens mottrekk i kriser, dels ved at man kunne få den strategiske reserven raskere og mer besluttsomt inn i området hvis spenningen eskalerte og presset måtte økes.

Formålet med Dynamic Force Employment var ment for å skape overraskelse og uforutsigbarhet i motstandernes hovedkvarterer. Blant annet skulle man slutte med de forutsigbare og rigide planleggings- og beslutningsprosessene som lå til grunn for amerikanske styrkeoverføringer fra ett teater til et annet. Fremfor at hangarskipgruppene skulle planlegge neste deployering to år frem i tid, burde planhorisonten reduseres til mellom tre og seks måneder (Rodihan et al, 2018, s. 23). De strategiske bombeflyene fra den såkalte Bomber Task Force, med blant annet B-52-, B-2- og B1-B-bombefly, som tidligere opererte rutinemessig utenfor Kina, skulle raskere forflyttes rundt om på kloden, også til Europa (Woody, 2021). Nordområdene, der trusselen fra Nordflåtens sjøbaserte atomstyrke var mer påtrengende, var særlig interessante. Dette ville forhåpentligvis, ifølge Wetzel (2018), skape situasjoner der amerikanske styrker kunne «catch competitors unprepared, leaving them questioning the purpose and intent of deployments and forcing them to alter their operational or strategic doctrine».

Å løsrive seg fra innarbeidede rutiner, skape irregulære operasjonsmønstre og gjøre uventede styrkeoverføringer fra én verdensdel til en annen kan i seg selv være gunstig. Ikke nødvendigvis for å avverge en krise, men for å øke det psykologiske og mentale presset på motparten. Med slike metoder kan nemlig motparten tvinges inn i et hjørne der utsiktene til å opprettholde motstanden på sikt synes dårlige. Poenget er altså ikke, som i teorien, å balansere gulrot og pisk, men heller å fremtvinge lydighet. Målet med Dynamic Force Employment var derfor, ifølge Rodihan et al. (2021, s. 6) «to reinforce lethality [by] more quickly massing fires and generating the required regional military overmatch to achieve operational success and offset any reduced forward presence».

Hvordan kom så dette til uttrykk rent konkret? Forsvarsledelsen fulgte en rekke operative tommelfingerregler (ibid, s. 9), en spesifikk prosess med strenge krav til sjefer nedover i kommandokjeden. Kravene bygde på fire gjensidig forsterkende prinsipper som samlet sett skulle bidra til at amerikanske styrker vant krisen – ikke avverget den. For det første måtte styrkene tilrive seg initiativet («seize the initiative»); sjefene måtte være fremoverlente for raskest mulig å sette premissene for det videre kriseforløpet. For det andre skulle styrkene vise fasthet gjennom en offensiv fremtoning («demonstrate agility»). Fasthet innbyr nemlig til respekt, noe som er viktig for å tvinge frem en defensiv innstilling hos motparten. For det tredje måtte samvirket mellom egne styrker skje raskt og sømløst. Dermed kunne de bestemme tempoet i det videre kriseforløpet («dictate tempo»). Slik sett tvinges motparten til å tenke reaktivt fremfor selv å sette premissene for kriseforløpets videre utvikling. Samlet sett skulle dette bidra til et siste poeng – å påvirke motpartens kost–nytte-kalkyle («challenge the enemy calculus»). Gjennom mange godt koordinerte initiativer, høyt tempo og en offensiv opptreden vil egne styrker skape raskere beslutningsprosesser enn motparten og dermed svekkes motpartens vilje til fortsatt motstand (ibid).

Prinsippene kan tolkes som en konkretisering av USAs militære krisehåndtering i Trump-perioden (2017–2021). Men prinsippene er fortsatt styrende for den doktrinære utviklingen, og de støtter blant annet opp under en bredere og mer tidløs utenrikspolitisk tilnærming: «to negotiate from a position of strength» er avgjørende for amerikansk tvangsdiplomati (NDS, 2018, s. 5).



Integrated Deterrence (2022–)

Beskrivelsen ovenfor er ikke dekkende for alle sider ved USAs militære engasjement, men den gir et innblikk i hvordan krisehåndtering før 2022 kunne arte seg. Før Russlands fullskalainvasjon av Ukraina i 2022 skulle denne strategien angivelig dempe russernes vilje til å tøye strikken – altså svare med samme mynt og dermed øke faren for krigsutbrudd. Dette ønsket fra amerikanernes side om å ta en såkalt kalkulert risiko var politisk forankret i Pentagon (Esper, 2020, s. 3) og en del av forsvarsstrategien (NDS, 2018, s. 8). Men risikoviljen endret seg med Biden-administrasjonen og Russlands 2022-invasjon i Ukraina. I kjølvannet av storkrigen ble det klart at USAs farligste atommotstander, Russland, ville utfordre det vestlige hegemoniet i Sentral- og Øst-Europa, både ved å innlemme Europas nest største land, Ukraina, i den russiske kulturelle og sikkerhetspolitiske innflytelsessfæren og gjennom en mer aktiv bruk av kjernefysiske trusler mot erkerivalen i vest.

Russland er riktig nok ikke en reell økonomisk og militær utfordrer på linje med Kina, noe som gjør at Kina rangerer øverst på listen over amerikanske trusselvurderinger (NDS, 2022, s. 7). Men Russland har et bredere og mer avansert register av atomvåpen enn Kina. Kombinert med landets konvensjonelle tap i Ukraina-krigen gjør dette at Russland blir en mer akutt trussel i kriser som kanskje kan eskalere til atomkrig. Å beskytte USA og allierte mot strategiske overfall med atomvåpen, spesielt fra områdene der disse våpnene er stasjonert, fikk derfor topp prioritet i den nye strategien (NPR, 2022, s. 1).

Men beskrivelsen av hvordan denne oppgaven skal løses, er mindre bastant enn tidligere. Selv om 2018- og 2022-strategiene fremmer tettere samordning, mer integrasjon og et globalt perspektiv for å løse samtidighetsproblematikken, er metodene annerledes. Snarere enn avskrekking gjennom uforutsigbare maktdemonstrasjoner utenfor russiske atombaser legger 2022-strategien opp til en mer situasjonsbestemt, subtil og gradert form for avskrekking. Avskrekkingen er regional og vektlegger blant annet et tettere og mer sømløst samspill mellom styrker som bærer med seg kjernefysiske og konvensjonelle sprengladninger (NPR, 2022, s. 12; NDS, 2022, s. 17). Behovet for økt fleksibilitet i måten atomstyrkene brukes på, skyldes dels at «conventional aggression […] has the potential to escalate to nuclear employment» (NDS, 2022, s. 9–10), dels at de konvensjonelle styrkene som er tilgjengelige, kanskje ikke vil være sterke nok til å fremtvinge løsninger som går i amerikansk favør. Dermed blir det enda viktigere med «a better synchronization [of ] conventional and nuclear aspects of planning…» (ibid; Congress, 2023, s. viii).

Avskrekkingen skal i tillegg bli mer effektiv, blant annet ved å øke støtten fra satellitter i verdensrommet. På den måten reduseres faren for misforståelser og feilvurderinger. Satellittene varsler også de amerikanske styrkene om eventuelle missiler, konvensjonelle eller kjernefysiske, som avfyres fra for eksempel russiske fartøyer og undervannsbåter i nord. Samtidig gir satellittene viktige måldata for amerikanernes avfyring av egne missiler. I tillegg blir kommandosystemene koblet opp til globale kommunikasjonssystemer. Dette muliggjør bedre samordning av styrker som opererer samtidig i ulike verdensdeler. Videre styrkes krisehåndteringen ved at den regionale avskrekkingen kobles opp mot offensive og defensive cyberoperasjoner, for eksempel mot russiske radarkjeder, luftvernsystemer og sivile strømnett. Også informasjonsdomenet tas i bruk, ikke minst for å unngå at det amerikanske narrativet i krisehåndteringen kommer skjevt ut i globale mediehus (NDS, 2022, s. 22).

Den tettere koblingen mellom de nevnte domenene åpner opp for en mer nyansert og gradert maktanvendelse enn i 2018-strategien. Alt dette skal bidra til å skremme og avskrekke russiske og kinesiske styrker på alle fronter. I kriser skal motparten tvinges til å oppgi sine mål gjennom det Biden-administrasjonen kaller Integrated Deterrence (NDS, 2022, s. 8–11).

Linjene i den mer offensive Trump-strategien er likevel tydelige. Også 2018-strategien vektlegger globale operasjoner som kan skaleres opp og ned på eskaleringsstigen (NDS, 2018, s. 7). Men Bidenadministrasjonens 2022-stategi går lenger, ikke minst i spørsmålet om hvor langt motparter kan tvinges til lydighet uten å risikere full krig. Å unngå utilsiktet eskalering gjennom eskaleringskontroll er derfor mer fremtredende (ibid, 2022, s. 12). Dermed kommuniserer strategien en underliggende frykt på amerikansk side, en alvorspreget uro for et kriseforløp der amerikanske og russiske styrker uforvarende ender opp i en ukontrollerbar atomkrig (NDS, 2022, s. 9 og s. 17). Kjernebegrepet krisestabilitet, som ble utviklet i kjølvannet av Cubakrisen i 1962, da verden sto på randen av atomkrig mellom USA og Sovjetunionen, er nemlig hentet frem igjen. Samtidig er Dynamic Force Employment-prinsippene om å utvise operasjonell uforutsigbarhet og være konkurranseorientert fjernet (NDS, 2018, s. 5).

Uforutsigbarheten som Trump-administrasjonen kunne tillate seg fra tiden før Ukraina-krigen, er byttet ut med klarere føringer om å vise varsomhet. Dermed kan det ikke bare trues med straff. Det må også gis utsikter til belønning. Faren for en storkrig som alle ville komme tapende ut av, nører snarere opp under et amerikansk-russisk interessefellesskap. Dialogen med mulige fiender skal styrkes; sikkerhetsmarginene skal økes, ikke reduseres: «Establishing and practicing crisis communications with Allies and partners, as well as with competitors, is an essential tool to reduce misperceptions and to help manage escalation» (ibid, s. 11).

Dette er en måte å kommunisere på som på den ene siden skal fungere som gulrot, blant annet ved at kanalene for kommunikasjon holdes åpne, slik at tvangsbruken overfor russiske styrker ikke går for langt og ender i krig (NDS, 2022, s. 9). På den annen side skal den også fungere som pisk, blant annet ved å formidle en troverdig form for avskrekking som påvirker motpartens kost–nytte-vurdering ved neste trekk. Poenget er, som i 2018-strategien, å få russiske styrker til å tvile på om det er mulig å nå målene de har satt seg, i møte med den amerikanske motmakten (ibid, s. 12).

Samlet sett favner 2022-strategien bredere enn 2018-strategien. Hele konfliktspekteret, fra full atomkrig til mindre hybride trusler, skal avskrekkes. Hva betyr så dette for måten kriser kan bli håndtert på i nordområdene, en region som også er Norges viktigste matfat og pengebinge? På de neste sidene drøftes noen av de utfordringene som kan oppstå i det norsk-amerikanske forsvarssamarbeidet.



Tre problemer i norsk-amerikansk krisehåndtering

De amerikanske strategiene kan gi opphav til flere norske problemstillinger. Problemene kan bli spesielt store hvis krisen oppstår i Barentshavet. Havområdet er matfatet og inntektskilden til millioner av mennesker, og det er rikt på petroleumsressurser og mineraler. Men det er også operasjonsområdet til Nordflåten, en av verdens mektigste atomstyrker. Sett fra USA vil derfor Nordflåten utgjøre en eksistensiell trussel hver gang krisen slår inn i det bilaterale forholdet til Russland. Ett spørsmål er derfor hvorvidt USA og Norge har sammenfallende inter-esser med hensyn til hvordan en krise med Nordflåten skal håndteres. Et annet er hvorvidt norske myndigheter har kontroll dersom amerikanske styrker skulle ta norske landområder og territorialfarvann i bruk for å håndtere en slik krise. Et tredje er hvorvidt terskelen for bruk av amerikanske atomvåpen senkes hvis Norges sikkerhetsgarantist allerede har bindinger i Asia, for eksempel mot et Kina som vil utfordre amerikansk luft- og sjømilitær tilstedeværelse i Taiwanstredet. På de neste sidene drøftes disse spørsmålene før konklusjonene utledes.


Et sterkt interessefellesskap?

Det første spørsmålet har utspring i krisehåndteringsteorien og knyttes til interessefellesskap. Hvordan kommer interessefellesskapene mellom norske, amerikanske og russiske aktører til uttrykk? Vil norske og amerikanske myndigheter alltid ha felles syn på hvordan russiske fremstøt i Barentshavet skal håndteres? Eller kan det være at små og store allierte har ulik oppfatning av hvor langt det er verdt å tøye strikken for å tvinge motparten til å gi etter? På den ene siden kan overdreven amerikansk maktbruk føre til mer spenning siden russiske motreaksjoner kan bli fremprovosert. Dette reduserer sikkerhetsmarginene og fører igjen til en generell militarisering i og rundt Norge. På den annen side: Ettergivenhet kan også straffe seg. Puslete fremstøt på vestlig side kan tolkes positivt i Moskva og oppmuntre til mer press fra Nordflåtens luft- og sjøstridskrefter. Dermed kan deler av Nord-Norge risikere å ende opp bak Russlands fremste linjer ute i Norskehavet. Et slikt scenario vil igjen gjøre det enda vanskeligere å få kontroll i lufta og på sjøen hvis beredskaps- og forsterkningsplanverket over Atlanteren må aktiveres ved en videre eskalering av krisen.

Dilemmaet ligger blant annet i at USA betrakter Russland som en strategisk rival i internasjonal politikk, en akutt trussel som med verdens største lager med atomvåpen, ti mil fra norskegrensen, må avskrekkes med alle midler. Norge, derimot, ser ikke på Russland som en strategisk rival. Tvert imot. Sett med norske øyne er Russland fortsatt et land det går an å samarbeide med. Landet er riktignok en uforutsigbar atommakt som blant annet har brutt folkeretten tre ganger på 14 år gjennom angrep på Georgia i 2008 og Ukraina i 2014 og i 2022. Men russiske myndigheter har like fullt et bredt interessefellesskap med Norge. Blant interessene er en felles forvaltning av verdens største arktiske torskestamme i Barentshavet, felles forskningsprosjekter, et grensevaktsamarbeid med norsk politi og FSB, en felles søk- og redningstjeneste for norske og russiske fiskere og et energisamarbeid i Øst-Finnmark der de fem russiske kraftstasjonene i Pasvikelva forsyner en fjerdedel av Finnmarks befolkning med strøm.

Bredden og omfanget i det norsk-russiske interessefellesskapet skaper dermed spenninger i det allierte interessefellesskapet. Dette er fordi «geography is destiny»: Norge og USA er ikke bundet sammen i det samme geografiske skjebnefellesskapet som Norge og Russland. Dette gjør at sikkerheten i de norsk-russiske grenseområdene langt på vei blir udelelig. Befolkningen i Norge vil for eksempel ikke få mer sikkerhet dersom amerikanske og norske styrker «vinner» en krise mot Nordflåten. Dette er fordi et tap i militær forstand vil oppleves som ydmykende, sett fra Moskva eller Severomorsk. Kostnadene av å tvinge frem en russisk retrett på dørstokken til deres viktigste atomstyrke kan dermed utløse kostnader på andre politikkområder. Dette er kostnader som samlet sett kan overstige den isolerte gevinsten som vi hadde kunnet innkassere dersom Nordflåten hadde blitt tvunget til å oppgi noen kortsiktige ambisjoner i for eksempel Bjørnegapet. Sett med russiske øyne vil tvangssituasjoner oppleves som farlige. Vestlig tvangsbruk kan skape presedens for en ny normal, et større strategisk armslag for vestlige styrker som dermed får mer manøverrom og kontroll utenfor Russlands viktigste atombase. Dette reduserer Nordflåtens strategiske varslingstid og gjør at myndighetene i Kreml lettere utsettes for press når neste krise skal løses. En tvungen retrett utenfor Finnmarkskysten vil også vise en hel verden at Russlands president står svakt, at lederen i verdens største land ikke står med rak rygg i møte med Vesten, og at russerne kanskje vil være bedre tjent med en ny president. Dermed svekkes stabiliteten og forutsigbarheten, også i det innenrikspolitiske landskapet.

Norsk krisehåndtering skjer derfor i vekselvirkningen mellom avskrekking og beroligelse, mellom pisk (gjennom integrasjon i USAs and Natos operative planverk) og gulrot (gjennom militær tilbakeholdenhet). Dermed får heller ikke russerne noe påskudd for å bruke et unødig aggressivt «kroppsspråk», for eksempel maritim laserbelysning eller uvettig nærflygning mot norske patruljefly utenfor Finnmarkskysten (Torset, 2022). Det finnes heldigvis ingen eksempler på at norske og amerikanske styrker har endt opp i tvangssituasjoner overfor russiske styrker i nord. Likevel ligger det transatlantiske spenninger gjemt under overflaten: Norske myndigheter ville for eksempel ikke følge et amerikansk ønske fra 2018 om å knytte AEGIS-radarene på norske fregatter opp til USAs rakettskjold. Dette ville, sett fra Washington D.C., bidratt til at amerikanske storbyer og baser kunne forsvart seg mer effektivt mot Nordflåtens atomraketter hvis en krise kom ut av kontroll. Men sett fra Oslo ville dette svekket den strategiske stabiliteten i Norges viktigste nærområde: Sjøforsvarets fregatter i amerikanske rakettskjold ville undergravd troverdigheten i Russlands kjernefysiske gjengjeldelsesevne og dermed også atommaktenes balanse utenfor Finnmarkskysten (FD, 2019, s. 15; Heier, 2021, s. 151).

Norske myndigheter valgte også å anskaffe amerikanske maritime patruljefly som ikke kunne angripe russiske overflatefartøyer på oppdrag i Barentshavet (Nordhagen, 2021, s. 49). Ønsket om ikke å utruste flyene med missiler som kunne føre til russiske mottiltak, i et lokalt våpenkappløp mellom russiske og norske styrker, kan tolkes som at Norge tidvis forsøker å forebygge kriser som eventuelt er under oppseiling (Heier, 2021, s. 15). Norge vil heller ikke, i sine offisielle uttalelser, ha amerikanske baser eller atomvåpen i Norge i fredstid, ei heller amerikanske øvelser i Øst-Finnmark eller amerikanske luftog sjøoperasjoner ut fra Norge og lenger øst enn 24. lengdegrad ved Nordkapp. Spenningene i det norsk-amerikanske interessefellesskapet ble på diplomatisk vis tatt opp i Støre-regjeringens utenrikspolitiske orientering til Stortinget en måned etter Russlands fullskalainvasjon i Ukraina: Til tross for et økt amerikansk og alliert nærvær i og rundt Norge er det helt avgjørende


å bidra til å hindre misforståelser, redusere spenning og fremme dialog […] Beroligelse er fortsatt viktig. Norge utgjør ikke, har aldri utgjort, og skal ikke utgjøre, noen trussel mot Russland. Derfor har det vært viktig for oss å trekke opp klare grenser i arbeidet med SDCA-avtalen [Supplementary Defense Cooperating Agreement, tilleggsavtale om forsvarssamarbeid mellom Norge og USA]: Norsk basepolitikk, atompolitikk og begrensninger for utenlandsk militær aktivitet i Norge i fredstid, ligger fast. Vi har et tett og godt samarbeid med våre allierte. Samtidig begrenser vi alliert militær aktivitet som kan virke provoserende på Russland. (Utenriksdepartementet, 2022)



Norges nokså strenge praktisering av de selvpålagte restriksjonene skiller seg dermed fra den finske og svenske tilnærmingen. Mens Solberg-regjeringen i 2021 klarte å redusere de amerikanske påtrykkene i tilleggsavtalen fra over 20 til 4 USA-støttepunkter, åpnet svenske og finske myndigheter opp for henholdsvis 15 og 17 støttepunkter i egne land i 2023 (MoFA, 2023a; MoFA, 2023b). I februar 2024 økte norske myndigheter antall støttepunkter fra 4 til 12 (Regjeringen, 2024, s. 3).



Kontrollutfordringer

Den nokså strenge og særnorske praktiseringen av amerikansk tilstedeværelse leder oss hen til det andre problemet, som er nasjonal kontroll. Er det rimelig å anta at norske myndigheter har det som trengs for å sikre innsyn, ettergå og eventuelt påvirke «alliert militær aktivitet som kan virke provoserende på Russland», slik sitatet fra Utenriksdepartementet sier? For eksempel hvis krisen uforvarende slår inn utenfor Finnmarkskysten? Spørsmålet berører den sensitive balansen mellom norsk suverenitet og effektiv alliert krisehåndtering. Balansen er sensitiv fordi en norsk-amerikansk krisehåndtering mest sannsynlig vil involvere ett eller flere av de amerikanske støttepunktene som ble vedtatt i 2021 og 2024, da tilleggsavtalen i sitatet ovenfor ble inngått og senere utvidet.

I tilleggsavtalen står det at USA har «en forpliktelse til å følge norske regelverk», for eksempel i måten norsk territorium brukes på. Men i den samme setningen står det også at avtalen kan tilsidesettes hvis reglene «ikke er forenelige med amerikanske tjenstlige behov» (Regjeringen, 2021). En norsk-amerikansk krisehåndtering som involverer amerikanske støttepunkter på Andøya, Ørlandet, Evenes, Setermoen eller Ramsund, kan dermed utfordre kjernen i Grunnloven § 25. Der står det at norske myndigheter skal ha full kontroll over all militær aktivitet som skjer på norsk territorium. Om krisen oppstår, er det derfor viktig å ha innsyn i hva som skjer bak de amerikanske gjerdene, inne i bygninger, lagerhaller og hangarer, på områder som tilleggsavtalen definerer som «omforent område», der det kun er amerikansk jurisdiksjon som gjelder. Hvorvidt det er mulig å gjennomføre avtalens intensjon om «nært samarbeid og løpende konsultasjoner mellom norske og amerikanske myndigheter» (Regjeringen, 2021), er derfor usikkert. Det kan være flere grunner til dette, forhold som samlet sett setter norske kontrollmekanismer under press i krisetider.

For det første kan det settes spørsmålstegn ved hvorvidt stortingspolitikerne på Stortinget har god nok situasjonsforståelse og kunnskap, dels om hvilke amerikanske interesser og operative prosedyrer som er styrende for krisehåndteringen, dels om hvilke alternative handlemåter russiske motparter vil vurdere i neste skritt på eskaleringsstigen. Svarene på slike spørsmål har stor betydning for Stortingets tilråding til regjeringen siden dårlig krisehåndtering kan ha alvorlige følgeskader på norske interesser i Barentsregionen og i samfunnet ellers. Ifølge Riksrevisjonen (2017) er det tendenser til så vel hemmelighold som uformell saksbehandling i embetsverket, blant annet for å unngå offentlighet. I tillegg har Riksrevisjonen avdekket mange avslag på ønsker om dokumentinnsyn som mangler rettslig grunnlag (ibid). Dette gjør at regjeringens konsultasjoner overfor utenriks- og forsvarskomiteen kan bli grunne og unyanserte. I så fall vil ikke folkevalgte organer ha god nok kunnskap og dybdeforståelse til å forstå de vidtrekkende konsekvensene av en eventuell dårlig krisehåndtering. Dermed blir det også vanskelig å komme frem til kloke og veloverveide valg med bred tverrpolitisk forankring, valg som kan være styrende for hvorvidt kjernefysiske våpen tas i bruk eller ikke.

For det andre er det heller ikke sikkert at Forsvaret har kunnskapen og ressursene som trengs. Grunnen til dette er at Forsvaret allerede har store mangler i egen organisasjon. Underbemanning i de aller fleste avdelingene og på alle nivåer i kommandokjeden gjør at selv små endringer fra en fredelig normaltilstand får store operative konsekvenser (Forsvaret, 2023, s. 37). Mangel på blant annet folk og fartøyer gjør det vanskelig å vise norsk synlighet og tilstedeværelse, særlig når tempoet og omfanget i det store operasjonsområdet utenfor fastlandet øker. Det norske forsvaret kan for eksempel få problemer med å få kontroll, innsyn og eventuelt innflytelse i beslutnings- og planleggingsprosesser som gjøres fra hovedkvarteret i Norfolk. Det kan også oppstå problemer i Barentshavet og i Norskehavet. Her må norske fly og fartøyer ha et visst volum for å klare å opprettholde tilstedeværelsen som trengs for å følge med på hvordan krisen utarter og håndteres på amerikansk og russisk side. Med lite volum, slik tilfellet er med dagens forsvar, vil kompetansen rundt kritiske kontrollfunksjoner på taktisk, operasjonelt og strategisk nivå raskt forvitre. Eksempler på dette kan være liaisonoffiserer, egne kontrolloffiserer som holder oppsyn med hvordan allierte kollegaer bruker underlagte norske styrker (såkalte Red Card Holders), og juridiske rådgivere med relevant erfaringsbasert kunnskap. Forsvaret har fortsatt ikke, mer enn ti år etter at hullene ble avdekket under Libyakrigen (Petersen et al., 2018), et system for å holde overoppsyn med – og etterprøve – allierte beslutninger.

Hvorvidt mannskapene har riktig kompetanse, er et viktig spørsmål i krisetider. En av hovedutfordringene med små forsvarsorganisasjoner er at kompetansen som trengs for å samordne større operasjoner over det taktiske og operasjonelle nivået, forvitrer. Dette betyr at de fleste forsvarsansatte som skal utøve kontroll på vegne av norske myndigheter, vil ha sin primære referanseramme fra det laveste taktiske nivået i Norge. Dermed er det ikke sikkert at de nasjonale kontrollfunksjonene fylles med mennesker med nødvendig erfaring og kunnskap på et mer overordnet strategisk nivå i kommandokjeden (Heier, 2017, s. 21).

Til sist kan det også oppstå kontrollutfordringer som skyldes brister i de amerikanske styrkenes egne rekker. I kriser er varslingstiden kort, noe som betyr at deployerte styrker ofte må «komme som de er». Dette opplevde blant annet den amerikanske styrkesjefen og staben hans på flaggskipet USS Mount Whitney i 2011. Da flåten på kort varsel ble beordret til å lede Libyakrigen, manglet det meste: klare politiske mål, klart definerte kommandoforhold, nøkkelpersonell med lokalkunnskap om militsene i og rundt Libya og samtrente staber med gode prosedyrer for grundige og veloverveide planleggings- og beslutningsprosesser (Quartararo et al., 2011; Heier, 2013, s. 134).

Dette betyr at amerikanske styrkesjefer og deres militære staber på kort varsel kan risikere å bli satt inn i Barentshavet i kriser som mannskapene verken er utstyrt for, faglig forberedt på eller kjenner godt til fra før. Fraværet av kompetent personell med klare politiske føringer eller staber med solid nærområdekunnskap om den norske balansen mellom beroligelse og avskrekking kan dermed øke faren for feiltolkninger og misforståelser, både på amerikansk og russisk side. Fraværet av samtrente staber bidrar nemlig til flere uformelle stabsmøter og samtaler. Dette åpner igjen opp for flere subjektive vurderinger bygd på intuisjon, magefølelse og standard prosedyrer som passer best i for eksempel Stillehavet eller Malakkastredet. Dermed kan faktabaserte vurderinger av den unike sikkerhetsdynamikken mellom Norge og Russland gå i glemmeboken. I uavklarte situasjoner preget av mye stress, høyt tempo og mangelfull eller motstridende informasjon har alle parter en tendens til å tolke hverandres handlinger i verste mening. Dette reduserer sikkerhetsmarginene i kriser der uforutsigbarheten mellom russiske og vestlige styrker er økende. Dette kan bidra til å forklare hvorfor den påtroppende Støre-regjeringen høsten 2021, etter fem-seks år med amerikansk og russisk sabelrasling utenfor norskekysten, tok «initiativ til en sterkere samordning av alliert aktivitet i nordområdene» (FD, 2021).



Kjernefysisk avskrekking

Kombinasjonen av ulike interessefellesskap og manglende kontroll leder hen til et siste problem, et dilemma som også er det mest kontroversielle sett med norske øyne. Kan det være at russiske og kinesiske styrker samlet sett senker terskelen for USAs kjernefysiske avskrekking? Kan det være at en eventuell samtidighetsproblematikk i Europa og Asia fører til et overforbruk av amerikanske styrker, noe som igjen fremtvinger en sterkere samordning mellom kjernefysisk og konvensjonell avskrekking? Spørsmålet bygger på resonnementet som Etterretningstjenesten bruker for å beskrive trusselen fra Russland, der nedslitingen av konvensjonelle styrker i Donbas øker Kremls relative avhengighet av atomvåpen (Forsvaret, 2022). Logikken kan også brukes på Biden-administrasjonens Integrated Deterrence-strategi, der retningslinjene for kjernefysisk og konvensjonell maktbruk for første gang i USAs historie er slått sammen i ett dokument. Dette gjør grensen mellom konvensjonell og kjernefysisk avskrekking mindre tydelig, samtidig som registeret av kjernefysiske og konvensjonelle virkemidler kan brukes mer fleksibelt og sømløst – opp og ned eskaleringsstigen (NDS, 2022, s. 10 og s. 17; NPR, 2022, s. 10–11).

Sett fra Oslo kan dette bety én ting: at kriser på den ene siden av jorda, for eksempel overfor russiske styrker i Barentshavet, må håndteres ved hjelp av kjernefysisk avskrekking hvis det samtidig eksisterer et spenningsforhold overfor kinesiske styrker i Taiwanstredet. Med dette menes kinesiske styrker som, sett fra Pentagon, må avskrekkes eller tvinges til å bøye av ved hjelp av både konvensjonelle og kjernefysiske styrker. Med styrkebindinger i Sør-Kina-havet vil det være usikkert om det finnes styrker igjen til å sette opp en troverdig konvensjonell motmakt i nord, det vil si en amerikansk styrke som, uten å skremme med atomvåpen, kan fremtvinge endringer i russisk atferd, tett på det viktigste basekomplekset til verdens største land. Denne usikkerheten kan påvirke kriseforløpet utenfor Finnmarkskysten fordi USA kan se seg tvunget til å gjennomføre en raskere eskalering, fra konvensjonelle til kjernefysisk styrker. Dermed er det risiko for at spenningen i og utenfor Norge utvikler seg i en raskere og mer uforutsigbar retning. Dette skjer i så fall ikke fordi amerikanske myndigheter ønsker det, men fordi de konvensjonelle styrkene ikke strekker til for å avskrekke og eventuelt fremtvinge en endring i to teatre samtidig. En lavere terskel for avskrekking med atomvåpen kan derfor, med amerikanske øyne, ses på som en strategisk nødvendighet.

Slike vurderinger vil imidlertid også øke spenningen, for dette kan øke russernes frykt for at USA senker atomvåpenterskelen. Og denne frykten kan igjen utløse nye vurderinger innad i den russiske kommandokjeden, for eksempel om at det vil være bedre å handle proaktivt fremfor å sitte og vente på noe som kanskje vil føre til et totalt nederlag. Dermed er veien enda litt kortere til et mulig kjernefysisk forkjøpsangrep. Begrunnelsen vil, sett fra Moskva, være at dette er et begrenset og defensivt forkjøpsangrep, en legitim rett til selvforsvar mot en eksistensiell trussel som er nært forestående.

Norske myndigheter vil naturlig nok oppleve dette som svært vanskelig. Dette betyr at en krisehåndtering i eller rundt Norge mest sannsynlig vil følge to spor, strategier som den britiske diplomaten og statsviteren Alyson Bailes (2015, s. 4) kaller for åpne strategier («declared strategies») og lukkede strategier («deep strategies»). Mens den åpne strategien innebærer å kommunisere et beroligende narrativ om dialog, diplomati og åpenhet, slik at befolkningen skal holde seg i ro, vil det samtidig tvinge seg frem en lukket strategi bak lukkede dører. Med dette menes en rekke politisk vanskelige beredskaps- og forsterkningstiltak som risikerer å skape uro, engstelse og bekymring i egen befolkning. En slik lukket strategi vil også involvere beslutninger som raskt kan skape gnisninger i det konsensusorienterte partipolitiske landskapet på Stortinget. Den lukkede strategien vil blant annet innebære diskusjoner om hvordan styrker fra det norske forsvaret eventuelt skal inngå i den kjernefysiske eskaleringen, og om hvordan norske flyplasser, etterretningsinstallasjoner og radaranlegg eventuelt skal tas i bruk for å støtte en krisehåndtering som USA ikke kan håndtere på troverdig vis med konvensjonelle styrker. I realiteten kan dette bety at norsk krisehåndteringsevne blir mer avhengig av USAs strategiske bombefly av typen B-1B, B-2 og B-52. Eksempler på dette er eskortestøtten som norske F-35 gir til de amerikanske atombombeflyene, og samarbeidet som disse flyene har med norske spesialstyrker i nord (Nilsen, 2020; Dalløkken, 2021).

I dette dilemmaet vil en norsk-amerikansk krisehåndtering i de russiske grenseområdene stå overfor en betydelig innenrikspolitisk spenning. Stortingspolitikere og deler av sivilsamfunnet vil kunne være splittet i synet på hvordan krisen skal håndteres. Er det er i norsk interesse å knytte seg tettere opp til en strategi som senker terskelen for trusler, eller sågar bruk av kjernefysiske sprengladninger, i Norges viktigste nærområde?




Konklusjoner

I dette kapittelet har vi drøftet tre utfordringer knyttet til norsk-amerikansk krisehåndtering. Bakteppet har vært USAs samtidighetsproblematikk på den nordlige og sørlige halvkule og hvordan dette kan påvirke krisehåndteringen i russiske grenseområder. Hvilke slutninger kan utledes?

Interessefellesskap. For det første er det forskjell på venner og allierte. Venner er noen som vil deg vel ut fra altruistiske beveggrunner. Allierte, derimot, vil deg også vel, men blir de presset, velger de først og fremst nasjonale egeninteresser. Dette betyr at det er en risiko for at kriser i og rundt Norge blir håndtert på måter som ikke nødvendigvis er i norsk interesse. Utad vil politikere og offiserer alltid fremstille det transatlantiske interessefellesskapet som sterkt og nærmest ubrytelig, mens kritikere risikerer å få merkelapper som illojale, naive eller putinister. Innad i kommandokjeden vil imidlertid underliggende interessemotsetninger prege samarbeidet. Dette er forhold som kan føre til feilvurderinger, misforståelser eller i verste fall manglende tillit. Slike ting blir naturlig nok underkommunisert utad siden myndighetene vil være redde for at dette kan misbrukes av fienden, eller bli tatt ille opp av allierte. Like fullt er det viktig å være klar over allierte interessemotsetninger, blant annet fordi underliggende spenninger skaper samordningsproblemer i operasjonsområdet. Flernasjonale styrker som sender tvetydige signaler, øker usikkerheten – og dermed også uforutsigbarheten – på russisk side. Interne spenninger utnyttes også av russiske medier, og da er veien kort til et vell av sosiale medier og globale nyhetsplattformer med stor politisk og samfunnsmessig påvirkningskraft.

Nasjonal kontroll. For det andre er det alltid en risiko for at småstater som Norge mister kontrollen med hvordan kriser håndteres. Også dette aspektet er systematisk underkommunisert fra norske myndigheter. Like fullt er det viktig å ha i mente at Norges geografiske skjebnefellesskap med Russland betyr at kriser må vurderes i et bredere og mer tverrfaglig perspektiv enn de rent fagmilitære. Dette kan for eksempel handle om nærings- og energipolitiske interesser som ikke nødvendigvis er innprentet i amerikanske planleggings- og beslutningsprosesser, men som det fra et strategisk perspektiv i regjeringskvartalet i Oslo vil være viktig å bygge videre på etter at krisen er over og normaliseringen skal gjenopptas. En nasjonalt gjennomgripende kontrollkjede med kompetente personer – fra Stortinget via regjeringen og Forsvarsdepartementet til Forsvarsstaben, Forsvarets operative hovedkvarter og de taktiske styrkene som følger med amerikanske manøvre – er derfor viktig for landets sikkerhet og interesseportefølje i nord.

Atomtrusselen. For det tredje tilsier USAs stormaktsrivalisering med Kina og Russland at den norske sikkerhetsgarantisten lettere kan settes under press. Kriser i og rundt Norge kan dermed raskere eskalere fra en konvensjonell til en kjernefysisk avskrekkingsform. Dermed øker risikoen for et uopprettelig skadeomfang på norske lokalsamfunn, norsk infrastruktur og norske styrker. Dette alvoret gjør at det mest sannsynlig vil oppstå store interne spenninger, både mellom norske og allierte beslutningstakere og mellom en lang rekke politiske partier, interesseorganisasjoner og ad hoc-bevegelser som alle ønsker å påvirke politikkutformingen i en skjebnetid for landet. Hensikten med dette innledende kapittelet har derfor vært å kaste mer lys over krisehåndteringens natur, slik at nasjonale interesser kan fremmes på måter som ikke samtidig øker faren for atomkrig. Norges handlingsrom er nemlig størst i den laveste enden av konfliktskalaen.

